b"\n_START_ARTICLE_\nOtpravnik poslova\n_START_PARAGRAPH_\nOtpravnici poslova (fran. Charg\xc3\xa9 d'affaires) najni\xc5\xbei je razred \xc5\xa1efova diplomatskih misija prema Be\xc4\x8dkoj konvenciji o diplomatskim odnosima. Oni se akreditiraju kod ministra vanjskih poslova._NEWLINE_Treba razlikovati stalnog otpravnika poslova - fran. charg\xc3\xa9 d'affaires en pied od privremenog otpravnika poslova - fran. charg\xc3\xa9 d'affaires ad interim (a.i.).\n_START_SECTION_\nCharg\xc3\xa9 d'affaires ad interim (a.i.)\n_START_PARAGRAPH_\nPrivremenog otpravnika poslova postavlja veleposlanik pred svoj odlazak iz zemlje primateljice, bilo privremeni (npr. zbog odlaska na konzultacije u svoju zemlju, odlaska na godi\xc5\xa1nji odmor, ili bilo kojeg razlog izbivanja iz zemlje primateljice) ili definitivni (kada odlazi s du\xc5\xbenosti veleposlanika u zemlji primateljici, do dolaska novog veleposlanika). Privremeni otpravnik poslova ne mo\xc5\xbee imenovati drugog otpravnika poslova. Ako on iz bilo kojeg razloga (te\xc5\xa1ka bolest, smrt i dr.) ne mo\xc5\xbee dalje obavljati tu funkciju do povratka veleposlanika, ministar vanjskih poslova zemlje po\xc5\xa1iljateljice mora uputiti uvodno pismo kojim imenuje novog otpravnika poslova.\n_START_SECTION_\nCharg\xc3\xa9 d'affaires en pied (en titre)\n_START_PARAGRAPH_\nStalnog otpravnika poslova akreditira ministar vanjskih poslova dr\xc5\xbeave po\xc5\xa1iljateljice uvodnim pismom kod ministra vanjskih poslova dr\xc5\xbeave primateljice. Po rangu je to \xc5\xa1ef diplomatske misije tre\xc4\x87eg i najni\xc5\xbeeg razreda (nakon veleposlanika i poslanika)."